Kultant inun ma' xi grupp ta' żgħażagħ u jibdew jagħmluli mistoqsijiet dwar il-fidi. Ngħid id-dritt mhux dejjem inkun naf inweġibhom dak il-ħin għaliex ċerti domani jkunu tekniċi jew legali. Dan il-fatt jurini kemm hawn min jinteressa ruħu fil-Knisja minkejja li ma tantx ikun iħaffer l-għatba tagħha. M'ilux wisq wieħed ħabib tiegħi staqsieni mistoqsija interessanti li għandu mnejn bosta oħrajn ġieli staqsewha wkoll. Dan it-tali qalli: "Inti bħala saċerdot tista' taħfer id-dnubiet kollha?" Bdejt infissirlu li sa ftit snin ilu kien hemm ċerti dnubiet, bħalma hu l-abort, li jiena kont nista' nassolvih għaliex jiena patri Dumnikan u aħna u xi patrijiet oħra (Franġsikani, Agostinjani u Karmelitani) kellna bħal speċi ta' privileġġ li konna nistgħu naħfru dan id-dnub iżda saċerdoti oħra kien ikollhom imorru għand l-Isqof biex jaħfru dan id-dnub. Il-Papa Franġisku ta' dan il-permess lis-saċerdoti kollha, iżda xorta fadal xi dnubiet li l-Papa biss jista' jaħfirhom. Min kien qed jisma' dak li għedt lil dak iż-żagħżugħ ġietu l-kurżità liema huma. Qallibt ftit fil-menti u ppruvajt niftakar x'jgħid id-dritt kanoniku. Dak li weġibt lil dawk il-ħbieb nixtieq nasqmu magħkom ukoll. Ħames dnubiet Il-profanazzjoni tal-Ewkaristija huwa wieħed mill-ħames dnubiet gravi li jista' jaħfer biss il-papa. Dan id-dnub isir meta xi saċerdot jarmi jew ibigħ ostja ikkonsagrata. Dak is-saċerdot dlonk jaqa' fl-iskomunika bla ma jkun hemm ħtieġa ta' dikjarazzjoni jew xi dokument. Din it-tip ta' skomunika tissejjaħ Dnub ieħor riservat għall-assoluzzjoni tal-papa huwa meta ssir vjolenza fiżika fuq il-persuna tal-Papa. Hawnhekk dlonk jiġi f'moħħna l-attentat fuq ħajjet San Ġwanni Pawlu II nhar it-13 ta' Mejju 1981. Dan il-każ huwa differenti għaliex l-aggressur ma kienx jappartjeni għall-fidi Nisranija. Kieku kien Nisrani kien jista' jaħfrilu l-papa biss. Dnub ieħor li jassolvi biss il-papa huwa l-assoluzzjoni fil-kompliċità kontra s-sitt kmandament. Hawn aħjar nispjegaw ċar. Jekk saċerdot ikollu relazzjoni sesswali ma' persuna oħra ma jkunx jista' jaħfer dan id-dnub lil min ikun ikkommettih miegħu. Jekk dan is-saċerdot jassolvi lil min kien kompliċi miegħu fi dnub kontra s-sitt kmandament, dan is-saċerdot awtomatikament jiġi skomunikat u jrid maħfra mingħand il-Papa. Issir eċċezzjoni biss f'każ li l-kompliċi ikun fi tmiem ħajtu. Jekk isqof jikkonsagra isqof ieħor mingħajr mandat tal-papa wkoll jaqa' fi skomunika . Każ bħal dan seħħ fl-1988 meta l-Isqof Marcel Lefebvre ordna erba' isqfijiet bla awtorizazzjoni. L-iskomunika tneħħiet mill-Papa Benedettu XVI fl-2009. Biex ngħidu kollox l-ordinazzjoni ta' dawk l-erba' isqfijiet kienet valida imma illeċita jiġifieri tikser ir-regola tal-Knisja. L-aħħar dnub li jaħfer biss il-papa huwa meta saċerdot jikser is-sigriet tal-qrar. Dak li jingħad fil-qrar għandu jibqa' sigriet anke wara l-mewt ta' min ikun mar iqerr. Għalhekk l-Awstralja m'ilux sar bosta diskors, anżi għadu għaddej, fuq din il-ħaġa għax l-awtorità ċivili pretendiet li s-sigriet tal-qrar għandu jinkiser għaliha. X'kontradizzjoni f'dinja fejn kulħadd jgħajjat bid-dritt tal-Privicy! Meta fissirt dan kollu kien hemm min staqsieni jekk min jikkommetti xi dnub min dawn hux bilfors ikollu jmur Ruma u jqerr għand il-papa nnifsu. Weġibt li mhux bilfors imma hemm proċedura li ssir f'dawn il-każi bla ma jkun hemm ħtieġa li dak li jkun jiltaqa' wiċċ imb wiċċ mal-papa. Dan l-artiklu deher f'Il-Mument - 29 ta' Lulju 2018
Jaħfirhom il-papa